Nutaaliarsuaq atserneqarpoq | Royal Greenland A/S\nRoyal Greenlandip kilisaataataani annerpaaq tulappoq\nKinamiunik sulisoqarneq ingerlaannarpoq\nAngallammi naalaganngorlaaq ilinniaqqissaaq\nMistali tulluusimaarlunilu oqilisimaartoq\n14. aggusti 2019\nRoyal Greenlandimi pisortaaneq Mikael Thinghuus kilisaatitaap atserneqannginnerani qaaqqusanik tikilluaqqusinermini oqarpoq, Royal Greenlandip kilisaatitaava kilisaataataani nutaanerpaajullunilu nutaaliaanerpaajusoq”, taannalu Anja Evaldsenimit Royal Greenlandip qullersaqarfiani Nuummiittumi siornatigut ilinniartuusimasumit akissarsialerivimmilu maanna atorfeqartumit atserneqarpoq.\nKilisaatitaaq Royal Greenlandip kilisaataataani Sisimiut-mik atserneqartuni pingajuusoq 5000 bruttotonsinik utsertussuseqarmat siulianut tunineqareersumut sanilliullugu marloriaammik angineruvoq.\nMikael Thinghuusip oqalugiarnermini ilaatigut oqaatigaa, Royal Greenlandi kilisaatitaap Sisimiut-p Kalaallit Nunaannut tikinnera Nuummi pisortatigoortumik atserneratigut nalliuttorsiutigineqarnissaanut aalajangiisuusoq.\n- Royal Greenlandip kilisaatitaava kilisaataataanilu nutaanerpaajusoq, anginerpaajusoq nutaalianerpaajusorlu tikilluaqquniarlugu atserniarlugulu ullumikkut katersuuppugut, Mikael Thinghuus ilaatigut taama oqarpoq, nangipporlu:\n- Nuummiittuususi tamassi kilisaatitaatta tikinnerata atserneqarneratalu Royal Greenlandip Nuummi qullersaqarfiata eqqaani nalliuttorsiutigineqarnerani peqatigerusussimavatsigit. Taamaattumik tamanna kilisaatitaap Sisimiut-p tassuugu pisortatigoortumik atserneqarnissaata nalliuttorsiutigineqarnissaa sioqqullugu ilisimatitsissutigisimavarput.\nRoyal Greenlandip pisortaanerata qaaqqusanut tulluusimaarpalulluni oqalugiarnermini oqaatigaa, kilisaatitaap Sisimiut-p kilisaatinut allanut sanilliullugu qerinasuartitsinerusinnaanera sukkaneruneralu orsussamik atuinerusalernissatsinnik kinguneqarnavianngitsoq, teknikkikkullu atortui nutaaliaanerpaajusut aalisagartanik tamakkiisumik tunisassiortalernissatsinnut tunngaviusinnaasut.\n- Ataatsimut isigalugu piujuartitsineq tunngavigalugu ingerlatsineq avatangiisinillu eriaginninneq pingaartittorujussuunerisigut kilisaatitaarput Sisimiut tunisassiassanik atuilluarnissaanut naleqqussarlugu ilusilersugaavoq. Taanna aalisakkat sinnikuinik qajuusiorfittaqarmat aalisakkallu orsuanik tunisassiorfittaqarmat aalisagaq tamakkiisumik atorlugu tunisassiornermik aallussiffiusinnaavoq. Tassa imaappoq, tunisassiat sinnikuinik eqqaanerit tassani pisassanngillat, Mikael Thinghuus oqarpoq.\nPiujuartitsineq tunngavigalugu ingerlatsineq annertusineqassaaq\nMinnerunngitsumillu kilisaatitaarput Kalaallit Nunaanni aalisarnerup ingerlarngata sutigut tamatigut pitsanngorsaavigineqarnissaanut piujuartitsinerlu tunngavigalugu ingerlatsinerup annertusinissaanut iluaqutaajumaartoq Mikael Thinghuusimit pingaarnertut erseqqissaatigineqarpoq.\n- Royal Greenlandip Kalaallit Nunaata inuinit 56.000-iusunit pigineqarnera eqqarsaatigalugu Kalaallit Nunaanni aalisarnerup ingerlarnganut iluaqutaasussamik nutaamik kilisaatiliortitsinermut aningaasaliissuteqarnerput usorsisimaarutigisorujussuuarput. Aningaasaliissuteqarnerput aalisarnerup ingerlarnganik sutigut tamatigut pitsanngorsaanermut iluaqutaassaaq, tamannalu ilutigalugu piujuartitsineq tunngavigalugu ingerlatsineq annertusineqassalluni, Mikael Thinghuus qaaqqusat Sisimiut-mut takornariarnissaannut tikilluaqqusinnginnermini taama oqarpoq.\n- Kilisaatitaatta sananeqarneranut atatillugu pilersuisut suleqatillu Kalaallit Nunaanneersut Kalaallit Nunaatalu avataaneersut tamaasa qutsavigaakka.\nPisortatigoortumik atserneqarnerata nalliuttorsiutigineqarnera ullumi pingasunngornermi ualikkut ataasimiit pingasut tungaannut pimmat qaaqqusat; ilaatigut Naalakkersuisuni Inatsisartunilu ilaasortat, Kommuneqarfik Sermersuumi kommunalbestyrelsimi ilaasortat inutsialaallu allat peqataapput. Nuummi innuttaasut kikkulluunniit kilisaatitaami inuttanit ualikkut pingasuniit tallimat tungaannut tikilluaqquneqarput.\nKilisaatitaap atserneqarnerani assilisat ataani takuneqarsinnaapput.\nAssit: Inuuteq Kriegel, inkr@roralgreenland.com